Go na le gore “mosadi wa Sematla” a neye batho beine e e tlhakantsweng o ba solofetsa metsi a a utswilweng. (Diane 9:13) Mo Dikwalong, go itumelela monate wa tlhakanelodikobo le mosadi wa gago yo o mo ratang go tshwantshiwa le go nwa metsi a a lapolosang. (Diane 5:15-17) Ka gone, metsi a a utswilweng a emela go tlhakanela dikobo go go sa siamang go go dirwang mo sephiring. Metsi a a ntseng jalo a dirwa gore a bonale e kete a monate—a le botoka go gaisa beine—ka gonne a utswilwe mme a naya motho kgopolo ya gore a ka se tshwarwe. Senkgwe sa sephiri se dirwa gore se lebege se le monate go gaisa senkgwe le nama ya botlhale fela ka go bo se ile sa bonwa ka tsela e e sa tshwanelang. Go leba selo se se thibetsweng le se se direlwang mo sephiring e le se se kgatlhang ke bosupi jwa bomatla.